ג'יימס האקר

ג'יימס האקר (באנגלית: James Hecker) הוא קצין בדרגת גנרל בחיל האוויר של ארצות הברית המכהן כמפקד כוחות האוויר של ארצות הברית באירופה ובאפריקה.

ביוגרפיה
האקר סיים ב-1989 לימודי תואר ראשון באקדמיית חיל האוויר של ארצות הברית. הוא עבר קורס טיס והוכשר כטייס F-15. שירת כטייס קרב, מדריך טיסה וטייס ניסוי. בשנת 2000 מונה לקצין קישור לסנאט במחלקת חיל האוויר ושירת בתפקיד במהלך פיגועי 11 בספטמבר, לאחר מכן שירת בלשכת הסנאטור טרנט לוט. באוקטובר 2004 מונה למפקד טייסת הקרב ה-27. ביולי 2007 מונה למפקד להק המבצעים של הכנף השלישית. ביולי 2009 מונה לקצין המבצעים של פיקוד כוחות ארצות הברית ביפן. בעקבות רעידת האדמה והצונאמי בסנדאי היה האקר אחראי לתיאום הסיוע ההומניטרי (צבאי ואזרחי) של ארצות הברית ליפן. ביוני 2011 מונה למפקד כנף 432 המפעילה כלי טיס בלתי מאוישים. במאי 2013 מונה למפקד כנף 18 ביפן. באפריל 2015 מונה לראש אגף התכנון בפיקוד הקרב של חיל האוויר.

ביוני 2015 מונה למפקד חיל האוויר ה-19. באפריל 2017 מונה למפקד כוח המשימה של פיקוד מרכז באפגניסטן. ביולי 2018 מונה לסגן ראש אגף המבצעים במטות המשולבים. בנובמבר 2019 מונה למפקד ונשיא אוניברסיטת חיל האוויר. ביוני 2022 הועלה לדרגת גנרל ומונה למפקד כוחות האוויר של ארצות הברית באירופה ובאפריקה.

במהלך שירותו צבר מעל 3,600 שעות טיסה על מטוסי F-15, T-38 טאלון, F-22, ססנה 208 קרוואן, מסוקי HH-60 Pave Hawk וכטמ"ם MQ-1 פרדטור. הוא ביצע גיחות מבצעיות במהלך השלטת אזור אסור לטיסה בעיראק, במהלך מבצע כוח מאוחד ובמלחמת אפגניסטן.

האקר בעל תואר שני באווירונאוטיקה מאוניברסיטת אמברי-רידל, תואר שני באסטרטגיה מאוניברסיטת חיל האוויר, ובוגר קורס קצינים בכירים מהאוניברסיטה לביטחון לאומי.

קישורים חיצוניים

ביוגרפיה באתר חיל האוויר של ארצות הברית
TRIBUTE TO LIEUTENANT COLONEL JAMES B. HECKER, U.S. AIR FORCE, אתר הקונגרס של ארצות הברית

גנרלים בחיל האוויר של ארצות הברית
אמריקאים מעוטרי אות לגיון ההצטיינות
מעוטרי מדליית השירות המצוין של חיל האוויר
מעוטרי מדליית האוויר
טייסי חיל האוויר של ארצות הברית
נשיאי אוניברסיטת חיל האוויר של ארצות הברית